
પ્રભુ ઈસુ પિતા પાસે પાછા જાય છે
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 8: પવિત્ર આત્માનાં કાર્યો

પાઠની રજૂઆત
શરૂઆત
જ્યારે તમે ચાહો છો તે કોઈ લાંબા સમય માટે દૂર જાય ત્યારે તમને કેવું લાગે છે? આપણને ઘણીવાર દુઃખ થાય છે જ્યારે આપણે વિદાય આપવી પડે, કારણ કે જે આપણને પાછળ છોડી જાય છે તેની આપણને ખોટ સાલશે.
જે જઈ રહ્યું છે તેને તમે કયા પ્રશ્નો પૂછો છો? એક સામાન્ય પ્રશ્ન છે: “તમે પાછા ક્યારે આવશો?”
પાઠના મુખ્ય મુદ્દાઓ
	1.ઈસુના શિષ્યો પણ આવા જ હતા. પૃથ્વી પર ઈસુએ જે કામ કરવાનું હતું તે પૂરું કર્યા પછી – તેમને ક્રૂસ પર જડાયા અને ઈશ્વરે તેમને મૂએલાંમાંથી ઉઠાડ્યા પછી – ઈસુ પિતા પાસે પાછા ગયા. ચિત્ર 1 બતાવો. આ ચિત્ર પ્રભુ ઈસુને સ્વર્ગમાં ઊંચકી લેવાતા દર્શાવે છે. જુઓ, તેમના મિત્રો કેટલા દુઃખી છે.
	2.પુનરુત્થાન પછી ઈસુ પોતાના શિષ્યોને ઘણીવાર દેખાયા. તેમણે તેમને શીખવ્યું, અને આ જગતમાં ઈશ્વરનું કામ ચાલુ રાખવા તૈયાર કર્યા. ઈસુએ વચન આપ્યું કે તેમને પોતાનો પવિત્ર આત્મા મળશે અને આત્મા તેમને ઈશ્વરના સામર્થ્યથી બળવાન કરશે. તેમણે આ ભેટની રાહ જોવાની હતી, જે તેમને ઈસુ વિશે અને તેમણે માનવજાત માટે જે કર્યું તે વિશે વાત કરવાનું સામર્થ્ય અને ડહાપણ આપશે (પ્રેરિતોનાં કૃત્યો 1:2-5, 8).
બાળકોને પવિત્ર આત્માનું કાર્ય સમજવામાં મદદ કરવા, તેમને ટાયરની હવા ભર્યા વિનાની ટ્યૂબ બતાવો. તેમને પૂછો કે તેમાં હવા ન હોય ત્યારે તે કંઈ કામની છે કે નહિ. તેઓ જાણશે કે તે એમ નકામી છે. જો શક્ય હોય તો, પંપ લાવો અને ટ્યૂબમાં હવા ભરો, જેથી વર્ગ જોઈ શકે કે હવાથી ભરાયા પછી તે કેવી ઉપયોગી બને છે. નોંધ: નવો કરાર મૂળ ગ્રીક ભાષામાં લખાયો હતો. ગ્રીકમાં “આત્મા” અને “હવા” માટે એક જ શબ્દ છે. ઈસુના અનુયાયીઓ પવિત્ર આત્માથી ભરાવા જોઈએ, જેમ ટાયરો ઉપયોગી થવા હવાથી ભરાવા જોઈએ.
	3.ઈસુના મિત્રોએ તેમને પૂછ્યું કે ભવિષ્યમાં શું થવાનું છે. તે ક્યારે પાછા આવશે? ઈસુએ વચન આપ્યું: તે ચોક્કસ આ જગતમાં પાછા આવશે. પણ તે ક્યારે થશે તે ફક્ત પિતા જાણે છે. આપણે જાણીએ છીએ કે તેમના બીજા આગમનની જાહેરાત મોટા પોકાર સાથે થશે અને આપણે તેમને મળવા જઈશું (પ્રેરિતોનાં કૃત્યો 1:6-7, 1 થેસ્સાલોનિકીઓ 4:13-18).
	4.જ્યારે ઈસુ તેમની નજરથી અદૃશ્ય થઈ ગયા, ત્યારે ઈશ્વરના બે દૂતોએ શિષ્યો માટે સંદેશ આપ્યો. ચિત્રમાં દૂતો તરફ આંગળી ચીંધો, પછી સંદેશ તમારા પોતાના શબ્દોમાં કહો (પ્રેરિતોનાં કૃત્યો 1:9-11).
દૂતોએ શિષ્યોને “ગલીલના માણસો” કહ્યા, કારણ કે શિષ્યો ત્યાંના હતા. તે “ગુજરાતના માણસો” કહેવા જેવું હતું. આગળના પાઠોમાં આપણે જોઈશું કે શિષ્યોએ ઈસુની છેલ્લી સૂચનાઓનું કેવી રીતે પાલન કર્યું. હવેથી તેઓ ઈસુના પ્રેરિતો કહેવાશે. તેમના બીજા બધા અનુયાયીઓ શિષ્યો બનશે.
વાર્તા પ્રત્યે આપણો પ્રતિભાવ
આ પ્રશ્ન વિશે વિચારો: જો ઈસુ આજે ફરીથી આવે તો શું તમે તેમના માટે તૈયાર છો? આપણે જાણતા નથી કે તે ક્યારે પાછા આવશે, તેથી તૈયાર રહેવાનો એકમાત્ર રસ્તો દરરોજ વફાદારીથી ઈસુને અનુસરવાનો છે.
મુખપાઠ કલમ દૃઢ કરાવો

